**Valtuustoaloite varhaiskasvatuksen ja perusopetuksen eheyttämisohjelmaksi**

Vuonna 2016 kaupungin talouden sopeuttamistoimena tehtiin päätös perusopetuksen määrärahojen leikkauksesta. Perusopetuksen ja varhaiskasvatuksen resursseja ja määrärahoja on onnistuttu hieman lisäämään vuodelle 2017, mutta edelleen ollaan jäljessä leikkauksia edeltävää tasoa. Leikkausten johdosta tilanne kouluilla ja varhaiskasvatuksessa on hankala ja vaikutukset näkyvät koulujen ja päiväkotien arjessa. Perusopetuksen määrärajojen ja erityisopetuksen lisäämisestä on tehty useampia valtuustoaloitteita, mutta niitä ei ole toteutettu.

Keskustan valtuustoryhmä esittää, että koulujen ja päiväkotien osalta toteutetaan kevään 2018 aikana eheyttämisohjelma, missä selvitetään yksikkökohtaisesti nykytilanteen puutteet ja arjen ongelmat. Selvityksessä tarkastellaan henkilökunnan työhyvinvointiin ja yksiköiden toimintakykyyn liittyvät haasteet sekä tehdään suunnitelma havaittujen ongelmien korjaamiseksi. Meneillään oleva erityisopetuksen auditointi sisällytetään kiinteäksi osaksi tätä suunnitelmaa ja laajennetaan kattamaan myös varhaiskasvatuksen yksiköt. Tulosten perusteella tehdään korjaavien toimenpiteiden kustannuslaskelma 2019 talousarviokäsittelyä varten ja priorisoidaan toteuttamiskelpoiset eheyttämiskeinot.

Tehtyjen esiselvitysten, yksikkövierailujen, sivistyslautakunnan iltakoulun ja virkamiestapaamisten perusteella, opetuksen ja varhaiskasvatuksen tilannetta parannetaan selvästi, mikäli seuraaviin havaittuihin ongelmiin kiinnitetään erityistä huomiota.

* Varataan määräraha vakituisten ja kiertävien sijaisten palkkaamiseksi. Nykyisessä tilanteessa sijaisten saanti on erittäin hankalaa.
* Varhaiskasvatuksen ryhmäkoot palautetaan aikaisemmalle 7-1 tasolle nykyisen 8-1 sijaan. Nykyisessä tilanteessa työn vaativuus ja kuormittavuus ovat selvästi aikaisempaa suurempaa.
* Toteutetaan palkkarakenteen muutokset ja uudistukset siten, että Ylöjärven kaupunki on kilpailykykyinen osaavan henkilöstön rekrytointiin. Nykyisessä tilanteessa henkilöstöä ei tahdo saada, koska kaupunki ei maksa kilpailukykyistä palkkaa.
* Harkitaan lisämäärärahojen kohdentamista yksiköihin, jotka sijaitsevat haja-asutusalueella ja laitakaupungilla. Nykyisessä tilanteessa yksinomaan oppilasmäärään perustuvassa mallissa pienet koulut kärsivät eniten.
* Perusopetuksessa lisätään tuntikehystä ja jakotuntien määrää, jotta ryhmäkokoja voidaan pienentää ja valinnanvapautta lisätä.
* Lisätään entisestään erityisopetuksen resursseja perustamalla uusia erityisopettajan virkoja ja tehostetaan varhaisen puuttumisen keinoja. Nykyisessä tilanteessa resurssit eivät kohdistu kouluihin tasapuolisesti ja tukitoimiin ryhdytään vasta kun ongelmat ovat kasaantuneet.
* Tuetaan koulujen digihankkeita ja varmistetaan että digisisältö vastaa opetussuunnitelman tavoitteita. Ei hankita laitteita ilman kunnollista digisisältöä. Perinteinen hyvä oppikirja on parempi kuin huono digisisältö.
* Seurataan aktiivisesti, tuetaan ja kannustetaan henkilöstön työhyvinvoinnin kehittymistä.
* Lisätään yhteistyötä koulujen ja tilakeskuksen toiminnan kesken. Ongelmia on ilmastoinnin säädöissä, sisäilman laadussa.
* Parannetaan yhteistoimintaa koulujen ja ruokahuollon kanssa ja lisätään valinnanvapautta. Ruoan laatuun ja raaka-aineisiin tulee kiinnittää erityistä huomiota. Monelle lapselle kouluruoka on päivän ainoa lämmin ateria.
* Asetetaan aina lapsen ja nuoren hyvinvointi etusijalle.

Keskustan ryhmä esittää, että edellä esitettyjen toimenpiteiden toteuttamismahdollisuudet ja niiden vaikutukset selvitetään ja niihin varaudutaan talousarviokäsittelyssä vuodelle 2019 ja 2020.

Keskustan valtuustoryhmä

Juha Kanto ym.